b'\n_START_ARTICLE_\nCome as you are\n_START_SECTION_\nSentit\n_START_PARAGRAPH_\nCome as You Are es recorda com una de les can\xc3\xa7ons m\xc3\xa9s optimistes dels Nirvana. Mentre que en altres can\xc3\xa7ons les lletres s\xc3\xb3n fosques i pessimistes, Come as you are d\xc3\xb3na la benvinguda a l\'o\xc3\xafdor\xc2\xa0\xc2\xabcom un amic\xc2\xbb. La can\xc3\xa7\xc3\xb3 parla de l\'acceptaci\xc3\xb3, i convida a l\'o\xc3\xafdor a fer all\xc3\xb2 que diu el t\xc3\xadtol\xc2\xa0\xc2\xabVine tal com ets\xc2\xbb. No obstant aix\xc3\xb2, hi ha una tend\xc3\xa8ncia sospitosa quan arriba la frase\xc2\xa0\xc2\xabAnd I swear that I don\'t have a gun\xc2\xbb (Juro que no tinc cap\xc2\xa0pistola), que repeteix diverses vegades._NEWLINE_A conseq\xc3\xbc\xc3\xa8ncia de la mort del cantant, en Kurt Cobain,\xc2\xa0a l\'abril del\xc2\xa01994, es va fer molt fam\xc3\xb3s el vers\xc2\xa0\xc2\xabI swear I don\'t have a gun\xc2\xbb (Juro que no tinc cap arma). S\'han fet comentaris diversos d\'altres can\xc3\xa7ons de\xc2\xa0Nevermind que fan esment a les armes. Tot i aix\xc3\xb2, posteriorment, la menci\xc3\xb3 a les armes s\'ha considerat una coincid\xc3\xa8ncia, ja que el disc es va enregistrar tres anys abans de la mort d\'en\xc2\xa0Cobain._NEWLINE_Els versos\xc2\xa0\xc2\xabCome dowsed in mud... soaked in bleach\xc2\xbb, es refereixen al primer disc del grup,\xc2\xa0Bleach, i a m\xc3\xa9s, es refereixen a una campanya antidroga que es feia a\xc2\xa0San Francisco, Calif\xc3\xb2rnia,\xc2\xa0cap al final dels anys 80. La campanya anava dirigida als qui prenien drogues\xc2\xa0intravenoses. La ciutat els demanava que desinfectessin (bleach) les agulles\xc2\xa0per reduir el risc de contagi de malalties._NEWLINE_D\'altra banda es creu que la can\xc3\xa7\xc3\xb3 \xc3\xa9s dedicada a la seva futura filla, la Frances Bean.\n_START_SECTION_\nV\xc3\xaddeo musical\n_START_PARAGRAPH_\nEn el v\xc3\xaddeo musical\xc2\xa0de la can\xc3\xa7\xc3\xb3 es veu el grup dins d\'una sala fosca d\'aparen\xc3\xa7a g\xc3\xb2tica.\xc2\xa0A m\xc3\xa9s, un raig d\'aigua que cau per un vidre davant del grup fa dif\xc3\xadcil de distingir-ne les cares. Durant el v\xc3\xaddeo, surten\xc2\xa0imatges\xc2\xa0d\'objectes que no tenen gaire relaci\xc3\xb3 amb la lletra, com ara peixos i un\xc2\xa0gos.\xc2\xa0El v\xc3\xaddeo enfoca de manera principal al grup, per\xc3\xb2 tamb\xc3\xa9 ensenya un\xc2\xa0nad\xc3\xb3\xc2\xa0despullat que neda darrere d\'un bitllet\xc2\xa0d\'un\xc2\xa0d\xc3\xb2lar\xc2\xa0que est\xc3\xa0 enganxat en un ham\xc2\xa0de pescar.\xc2\xa0Igual que a la portadella del disc Nevermind, del qual forma part aquesta can\xc3\xa7\xc3\xb3. En el v\xc3\xaddeo tamb\xc3\xa9 hi podem veure en Cobain amb la seva guitarra penjat d\'un\xc2\xa0canelobre.\xc2\xa0Tot i que en Kurt anava assegurat amb corretges, va tenir p\xc3\xa0nic i n\xc3\xa0usees\xc2\xa0a causa del moviment i de la malaltia cr\xc3\xb2nica que patia. En Kurt va estar uns dies malalt, aix\xc3\xad que les escenes no es van repetir i en el v\xc3\xaddeo hi veiem l\'aut\xc3\xa8ntic Kurt marejat.\n_START_SECTION_\nControv\xc3\xa8rsia\n_START_PARAGRAPH_\nQuan es va llan\xc3\xa7ar\xc2\xa0Nevermind, els membres del grup\xc2\xa0brit\xc3\xa0nic\xc2\xa0de postpunk Killing Joke van reclamar l\'autoria del fam\xc3\xb3s riff de guitarra de Come as you are.\xc2\xa0Els Killing Joke deien que era un plagi del riff del seu\xc2\xa0senzill Eighties. No obstant aix\xc3\xb2, els Killing Joke no va demandar als Nirvana per infracci\xc3\xb3 dels\xc2\xa0drets d\'autor. En una entrevista a la revista francesa Hard Rock Magazine, en\xc2\xa0Jaz Coleman (el cantant dels Killing Joke) va dir que no va demandar al grup perqu\xc3\xa8 els membres de Nirvana li havien confessat obertament que havien copiat el riff, i que aix\xc3\xb2 era l\'\xc3\xbanica cosa que volia sentir._NEWLINE_Cal dir que el riff tamb\xc3\xa9 s\'assembla al de la can\xc3\xa7\xc3\xb3 Life goes on del conjunt de m\xc3\xbasica punk angl\xc3\xa8s, els\xc2\xa0The Damned._NEWLINE_Posteriorment, en\xc2\xa0Dave Grohl, l\'exbateria dels Nirvana, va tocar la bateria en el tretz\xc3\xa8 disc dels\xc2\xa0Killing Joke (i el segon de dur el nom del grup), i va enregistrar amb el seu grup, els\xc2\xa0Foo Fighters, una versi\xc3\xb3 de la can\xc3\xa7\xc3\xb3 R\xc3\xa8quiem, que fins i tot ha arribat a interpretar en directe amb en Coleman en un concert a Nova Zelanda.\n_START_SECTION_\nAfinaci\xc3\xb3\n_START_PARAGRAPH_\nEn el disc\xc2\xa0Nevermind, de l\'any 1991, es va enregistrar la can\xc3\xa7\xc3\xb3 en Re major, \xc3\xa9s a dir, dos trasts per sota de l\'afinaci\xc3\xb3 normal de la guitarra.\xc2\xa0En\xc2\xa0Cobain sempre va tocar la can\xc3\xa7\xc3\xb3 en Re Sostingut o en Mi Major quan ho feia en directe (tamb\xc3\xa9 en la versi\xc3\xb3 del MTV Unplugged in New York); amb excepci\xc3\xb3 de la vegada que la va tocar al Jap\xc3\xb3 l\'any 1992 (Live In Japan 1992). \xc3\x89s per aix\xc3\xb2 que tant la veu com la m\xc3\xbasica se sentia tan diferent en directe. Les can\xc3\xa7ons del disc llegendari, Nevermind, que estan afinades en el to de Re Major, s\xc3\xb3n:\xc2\xa0Come as you are, Lithium i Drain You. Something in the Way est\xc3\xa0 afinada en Do sostingut. En\xc2\xa0Cobain, al Jap\xc3\xb3, tamb\xc3\xa9 va tocar Lithium amb l\'afinaci\xc3\xb3 normal despr\xc3\xa9s de Come as you are.\n_START_SECTION_\nBenvinguts a Aberdeen\n_START_PARAGRAPH_\nEl\xc2\xa02005 una es va posar un senyal en el poble d\'on era originari en Cobain, Aberdeen (Washington), que diu "Welcome to Aberdeen- Come As You Are" com a homenatge al m\xc3\xbasic. Tradu\xc3\xaft al catal\xc3\xa0 vol dir: Benvingut a Aberdeen, vine-hi tal com ets. El Comit\xc3\xa8 Kurt Cobain Memorial, una organitzaci\xc3\xb3 sense afany lucratiu fundada el maig del 2004, va fer i va pagar el senyal. El Comit\xc3\xa8, fundat per en\xc2\xa0Jeff Burlingame i el conseller local Paul Fritts, planeja de crear un parc amb el nom de l\'artista i un centre juvenil a Aberdeen. Molts ho consideren ir\xc3\xb2nic, ja que en Cobain va dir obertament en diversos intervius que odiava Aberdeen i a diversos amics que hi tenia.'